Mnenje Evropskega ekonomsko-socialnega odbora – Predlog uredbe Evropskega parlamenta in Sveta o spremembi Uredbe (EU) 2016/1628 glede prehodnih določb za obravnavo posledic krize zaradi COVID-19

(COM(2020) 233 final – 2020/0113 (COD))

(2020/C 311/07)

Poročevalec: Gerardo LARGHI

Zaprosilo Svet Evropske unije, 8. 6. 2020 Evropski parlament, 17. 6. 2020 Pravna podlaga člen 114 Pogodbe o delovanju Evropske unije Pristojnost strokovna skupina za enotni trg, proizvodnjo in potrošnjo Sklep predsedstva 9. 6. 2020 Datum sprejetja mnenja na plenarnem zasedanju 11. 6. 2020 Plenarno zasedanje št. 552 Rezultat glasovanja (za/proti/vzdržani) 226/0/2

1. Sklepi in priporočila

1.1 EESO pozdravlja predlog uredbe kot ustrezen in sorazmeren odziv na posledice krize zaradi COVID-19.

1.2 Predlog je skladen z dvema ciljema: zagotavljanjem pravilnega delovanja notranjega trga, kakor tudi visoke ravni javne varnosti in varstva okolja.

2. Vsebina predloga Komisije

2.1 Uredba (EU) 2016/1628 Evropskega parlamenta in Sveta ( 1 ) določa nove mejne vrednosti emisij, imenovane „stopnja V“, katerih namen je zmanjšati sedanje emisije onesnaževal zraka iz motorjev za necestno mobilno mehanizacijo, ter daje nekaj časa za izvedbo tega prehoda.

2.2 Pandemija COVID-19 je povzročila hude motnje v dobavni verigi, zato proizvajalci necestne mobilne mehanizacije ne bodo mogli izpolniti določenih rokov, predpisanih v Uredbi.

2.3 Namen predloga je, da se datumi za proizvodnjo in dajanje na trg necestne mobilne mehanizacije in traktorjev, opremljenih s prehodnimi motorji, odložijo za dvanajst mesecev, kar bi proizvajalcem pomagalo pri obvladovanju motenj, ki jih ni bilo mogoče predvideti.

3. Splošne ugotovitve

3.1 EESO ponovno izraža prepričanje, da je zmanjšanje škodljivih emisij ogljikovega monoksida, dušikovih oksidov, ogljikovodikov in trdnih delcev iz motorjev za kmetijske in gozdarske traktorje nepogrešljiv del prizadevanj za to, da EU doseže predvideno raven kakovosti zraka.

3.2 EESO je v svojem mnenju ( 2 ) o Uredbi (EU) 2016/1628 priporočil hitro sprejetje nove uredbe zaradi resnih pomislekov glede javnega zdravja, povezanih z nanodelci, ki nastajajo pri izgorevanju, in ker je z uvedbo predlagane stopnje V za motorje necestne mobilne mehanizacije mogoče doseči visoko raven zaščite.

3.3 EESO se vsekakor zaveda, da je kriza zaradi COVID-19 povzročila izredne razmere, ki vplivajo na mnoga področja. Kriza je povzročila zlasti popolno prekinitev dobave delov in sestavnih delov, tako da so proizvajalcem ostale zaloge motorjev in nedokončanih izdelkov.

3.4 Zato številni proizvajalci motorjev in mehanizacije ne bodo mogli izpolniti rokov, določenih v Uredbi, ne da bi utrpeli hudo gospodarsko škodo.

3.5 Poleg tega se EESO zaveda, da kriza ni bila in ni mogla biti predvidena.

3.6 EESO zato podpira predlagani enoletni odlog, ki je po njegovem mnenju razumen in sorazmeren ukrep za zagotovitev pravilnega delovanja notranjega trga ter visoke ravni javne varnosti in varstva okolja.

V Bruslju, 11. junija 2020 Predsednik Evropskega ekonomsko-socialnega odbora Luca JAHIER

(1) Uredba (EU) 2016/1628 Evropskega parlamenta in Sveta z dne 14. septembra 2016 o zahtevah v zvezi z mejnimi vrednostmi emisij plinastih in trdnih onesnaževal in homologacijo za motorje z notranjim izgorevanjem za necestno mobilno mehanizacijo, o spremembi uredb (EU) št. 1024/2012 in (EU) št. 167/2013 ter o spremembi in razveljavitvi Direktive 97/68/ES (UL L 252, 16.9.2016, str. 53); mnenje EESO (UL C 251, 31.7.2015, str. 31).

(2) UL C 251, 31.7.2015, str. 31.